A Bizottság 315/96/EK rendelete

(1996. február 21.)

a Franciaország tengerentúli megyéiben a tehéntejtermelés növelésére nyújtott támogatásra vonatkozó részletes alkalmazási szabályokról, valamint az 1756/93/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2598/95/EK rendelettel [1] módosított, az egyes mezőgazdasági termékek tekintetében Franciaország tengerentúli megyéi javára egyedi intézkedések bevezetéséről szóló, 1991. december 16-i 3763/91/EGK tanácsi rendeletre [2] és különösen annak 9. cikkére,

tekintettel a legutóbb a 150/95/EK rendelettel [3] módosított, a tejre és tejtermékekre vonatkozó mezőgazdasági átváltási árfolyam esetében alkalmazandó meghatározó ügyleti tények rögzítéséről szóló, 1992. december 28-i 3813/92/EGK tanácsi rendeletre [4] és különösen annak 6. cikke (2) bekezdésére,

mivel a 3763/91/EGK rendelet 6. cikkének (1) bekezdése előírja, hogy támogatást kell nyújtani Franciaország tengerentúli megyéi tehéntejtermelésének növelésére ezen területek fogyasztási igényei és legfeljebb évi 20000 tonna keretein belül; mivel a támogatást a termelőknek és termelői csoportoknak kell nyújtani a tejfeldolgozókba beszállított mennyiségek alapján; mivel szükséges meghatározni egyes alkalmazási szabályokat az intézkedésre és a legutóbb a 693/95/EK rendelettel [5] módosított 1756/93/EGK bizottsági rendelet [6] kiegészítésére vonatkozóan az alkalmazandó mezőgazdasági átváltási árfolyam meghatározásával; mivel az állati takarmányként felhasznált fölözött tejre nem adható támogatás;

mivel a támogatást irányító hatóságok részére biztosítani kell a szükséges hatáskört annak érdekében, hogy az FTM-ben (Franciaország tengerentúli megyéiben) az emberi fogyasztás keretein belül történő tehéntejtermelés növelésének célját elérhessék;

mivel a nemzeti hatóságoknak intézkedéseket kell bevezetniük a támogatási rendszer megfelelő működésének ellenőrzésére; mivel erről a Bizottságot bizonyos időközönként értesíteni kell;

mivel a tehéntejtermelés növelésére nyújtott támogatást bevezető 2598/95/EK rendelet 1995. november 12-én lépett hatályba, és az alkalmazására vonatkozó szabályok is ettől az időponttól hatályosak;

mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

E rendelet alkalmazásában:

a) "teljes tej": az a termék, amelyet egy vagy több tehén megfejésével nyertek, és amelynek összetételét nem változtatták meg;

b) "tejfeldolgozó": olyan vállalkozás vagy csoport, amely tejet vagy egyéb tejterméket vásárol a termelőtől, majd kezeli, feldolgozza és/vagy eladja ezeket egy vagy több, tejet vagy egyéb tejterméket kezelő vagy feldolgozó vállalkozásnak.

2. cikk

(1) Azoknak a tejfeldolgozóknak az írásos kérelmére adható támogatás, amelyek vállalják a következőket:

a) készletnyilvántartás vezetése, amelyben feltüntetik legalább az egyes termelők által havonta beszállított mennyiségeket, a tej újraértékesített mennyiségeit és/vagy a tejfeldolgozó különböző termékeit;

b) együttműködnek a tagállam által előírt minden, a készletnyilvántartás pontosságára és a termék minőségére vonatkozó vizsgálatban.

(2) A támogatási kérelmeket a negyedéves teljesítmények tekintetében kell benyújtani az illetékes hatóságnak, legkésőbb a negyedév végét követő hónap utolsó napjáig, az illetékes hatóság által meghatározott formanyomtatványon, amelyen legalább a következő információkat kell feltüntetni:

- az egyes termelők által beszállított tej mennyisége,

- az újraértékesített vagy az egyes termékekben felhasznált tej mennyisége, beleértve az állati takarmányként felhasznált fölözött tejet is,

- a tejfeldolgozó neve és címe,

- a támogatás összege.

A november 12-e és december 31-e közötti időszak teljesítményére vonatkozó támogatási kérelmeket azonban ugyanakkor kell benyújtani, mint az 1996. első negyedévi teljesítményre vonatkozókat.

(3) A támogatást a tejfeldolgozó részére kell kifizetni, a rendelkezésre bocsátott adatok pontosságának ellenőrzése után, legkésőbb az adott negyedév végét követő második hónap utolsó napján.

(4) A tejfeldolgozó a támogatás teljes összegét legkésőbb a kifizetést követő 15. napon átutalja a termelőknek vagy termelői csoportoknak.

3. cikk

A Francia Köztársaság legkésőbb minden év október 15-én értesíti a Bizottságot azokról a mennyiségekről, amelyek után az előző tejipari évben támogatást fizettek.

4. cikk

(1) A Francia Köztársaság minden megfelelő lépést megtesz, különös tekintettel az ellenőrzésekre, annak biztosítása érdekében, hogy a támogatást valóban kifizetik a termelőknek és termelői csoportoknak, és hogy azt nem az állati takarmányként felhasznált fölözött tejre nyújtják.

(2) A 2. cikk (1) bekezdésében előírt ellenőrzésekről jelentést kell készíteni, amely a következőket tartalmazza:

- időpont,

- helyszín,

- megállapítások.

(3) Az illetékes hatóságok négy héten belül értesítik a Bizottságot a szabálytalanságokról.

5. cikk

Az 1756/93/EGK rendelet mellékletének A. része a következő 5. ponttal egészül ki:

"Rendelet | Az összeg | Alkalmazandó mezőgazdasági átváltási árfolyam |

5.3763/91/EGK | A tehéntejtermelés növelésére nyújtott támogatás (6. cikk) | A beszállítás hónapjának első napján alkalmazandó mezőgazdasági átváltási árfolyam" |

6. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 1995. november 12-étől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. február 21-én.

a Bizottság részéről

Franz Fischler

a Bizottság tagja

[1] HL L 267., 1995.11.9., 1. o.

[2] HL L 356., 1991.12.24., 1. o.

[3] HL L 22., 1995.1.31., 1. o.

[4] HL L 387., 1992.12.31., 1. o.

[5] HL L 71., 1995.3.3., 52. o.

[6] HL L 161., 1993.7.2., 48. o.

--------------------------------------------------